  Алёна Григорьева Удмуртилэн тӧроезлэн Росси азьмурт бордын ялан ужась ыстэм муртэзлэсь ужоскетъёссэ огдырлы быдэсъясе юнматэмын Михаил Хомич. Со сярысь 19-тӥ оштолэзе ивортиз элькун тӧролэн, но кивалтэтлэн пресс-службазы. Азьвыл Михаил Хомич Сколковоысь менторъёслэн ассоциацизылэн но Москваысь Ломоносов нимо кун университетысь бизнес-инкубаторезлэн кивалтӥсьсы луыса ужаз. Озьы ик Хомич «Огъя Россия» партилэн вылӥ кенешаз пыриське. Удмуртилэн тӧроезлэсь ужзэ огдырлы быдэсъясь Александр Бречалов верамъя, быдэстоно ужпумъёс пӧлысь нырысетӥез — Красноярскысь экономикая форумын Удмуртиез возьматон. «Тужгес, но валтӥсез — Удмуртиез инвесторъёс понна тунсыко карон. Удмуртилэн тӧроезлэн Москваын Росси азьмурт бордын ялан ужась представительстволэсь ужзэ коня ке воштыны малпаськом. Соин выроз Михаил Хомич, кудизлэн тырмыт опытэз вань», — вераз Бречалов. Удмурт кивалтэтэн Хомич 24-тӥ оштолэзе тодматскоз. Тодэ вайытом, Светлана Смирнова интыужысьтыз кошкем бере, та ужен выризы Ирина Теслева но Андрей Никишин. ВАТСАН Михаил Хомич Вордскиз 1985-ти арын Владимир улосвылысь Муром карын. Дышетскемез выли. 2008-тӥ арын Москваысь Ломоносов кун университетысь экономикая факультетэз йылпумъяз. Экономика тодосъя кандидат, МГУ-ысь дышетӥсь. Марафонъёс бызьылэ но шахматаосын выре. «ВестиФМ» радиостанциысь «Займемся делом» программаезлэн авторез. Тегъёс: Политика Москва Удмуртия инвестициос АлександрБречалов  